b'\n_START_ARTICLE_\nStanko Petelin\n_START_SECTION_\n\xc5\xbdivljenje in delo\n_START_PARAGRAPH_\nV rojstnem kraju je kon\xc4\x8dal ljudsko \xc5\xa1olo in nadaljeval na klasi\xc4\x8dni gimnaziji v Ljubljani, maturo pa opravil po kon\xc4\x8dani vojni. V srednji \xc5\xa1oli je bil \xc4\x8dlan Sokola. V narodnoosvobodilno borbo se je vklju\xc4\x8dil kot \xc5\xa1esto\xc5\xa1olec. Ker je bil izdan so ga fa\xc5\xa1isti\xc4\x8dne oblasti 24. januarja 1942 zaprle. Po pla\xc4\x8dani var\xc5\xa1\xc4\x8dini je bil izpu\xc5\xa1\xc4\x8den iz zapora. Ker je bil osumljen sodelovanja z narodnoosvobodilno borbo je 16. maja 1942 od\xc5\xa1el v partizane. Pridru\xc5\xbeil se je Notranjskemu odredu. Tu je bil borec in politi\xc4\x8dni komisar \xc4\x8dete. Kasneje je postal namestnik komisarja v bataljonu Tom\xc5\xa1i\xc4\x8deve brigade, nato komisar \xc4\x8dete in namestnik komisarja bataljona v Pre\xc5\xa1ernovi brigadi, 23. junija 1944 je postal komandant Vojkove brigade ter 20. marca 1945 na\xc4\x8delnik \xc5\xa1taba 31. divizije. Po osvoboditvi je opravil dvoletno \xc5\xa1olanje v Sovjetski zvezi, nato delal v general\xc5\xa1tabu JLA, ter bil na\xc4\x8delnik \xc5\xa1taba 37. divizije JLA in dosegel \xc4\x8din podpolkovnika; zaradi bolezni je bil leta 1949 upokojen. Nato je bil direktor tovarne galvanskih \xc4\x8dlenov Zmaj v Ljubljani, odgovorni urednik Voja\xc5\xa1kega informatorja ter glavni in odgovorni urednik Na\xc5\xa1e obrambe. Sodeloval je pri Voja\xc5\xa1kem slovarju (1977) in pet jezikovnem jugoslovanskem primerjalnem voja\xc5\xa1kem slovarju Uporedni re\xc4\x8dnik vojnih pojmova (1982). Ukvarjal se je z raziskovanjem zgodovine narodnoosvobodilne borbe. Napisal je nad 1.500 zgodovinskih in voja\xc5\xa1ko strokovnih \xc4\x8dlankov, za Knji\xc5\xbenico NOV in POS pa 17 monografij, zve\xc4\x8dine o enotah 9. korpusa. Njegovo ilegalno ime je bilo Vojko, ter je nosilec \xc5\xa1tevilnih voja\xc5\xa1kih, dr\xc5\xbeavnih in mednarodnih priznanj ter odlikovanj.'